Pyn vir Payne ná Indiërs hom met Paine verwar | Netwerk24
Pyn vir Payne ná Indiërs hom met Paine verwar
21 Januarie 2021 10:43
Die Wellington Phoenix-sokkerspeler Tim Payne is verkeerdelik by snedige en sarkastiese boodskappe op sosiale media betrek wat vir sy Australiese krieket-naamgenoot bedoel is.
Tim Payne, die sokkerspeler. Foto: Getty Images
Tim Paine, die krieketspeler. Foto: Getty Images
Indiese ondersteuners wou eintlik vir Tim Paine, kaptein van die Aussie-toetsspan, roskam nadat hul span 'n merkwaardige oorwinning in die vierde toets in Brisbane behaal het om die reeks met 2-1 te beklink.
Paine het vir opslae gesorg vir sy swak gedrag in die derde toets op die SCG weens sy negatiewe en neerhalende uitlatings op die veld, bekend as sledging.
Hy was in 'n woordewisseling betrokke met Ravi Ashwin deur die draaibouler 'n "d***head" te noem en te sê: "Ons kan nie wag om julle by die Gabba te kry nie, Ash."
Sunil Gavaskar, 'n voormalige Indiese kolwer, het Paine se kop geëis ná sy optrede in Sydney en dit as "onvanpas vir 'n nasionale kaptein" beskryf.
Stuff berig Indiese ondersteuners wou sosiale media gebruik om Paine te herinner wie aan die wenkant was by die Gabba – maar baie het die verkeerde Twitter- en Instagram-rekening geteiken deur die spelling van Paine met Payne te verwar.
Payne, die Nieu-Seelandse sokkerspeler, het toe verkeerdelik in die spervuur beland. Hy is later genoop om sy kommentare af te skakel weens onder meer kru taalgebruik.
"Jy is die swakste Aussie-kaptein wat ek nog ooit gesien het . . . Ons het by die Gabba gewen, Indië is die beste," sê 'n aanhanger in 'n direkte boodskap.
Nog 'n aanhanger skryf: "Hoe kan jy krieket en sokker op dieselfde tyd beoefen?"
Tim Payne, die rugbyafrigter. Foto: Getty Images
Boonop was Payne nie die enigste naamgenoot wat deurgeloop het nie.
Die Engelse afrigter van die Newcastle Falcons-rugbyspan, Tim Payne, het ook die afgelope paar dae meer as 600 boodskappe op Instagram by Indiese-krieketondersteuners ontvang.
Payne het selfs vir die Aussie-kaptein Paine getwiet en gevra om te help met die toeloop van boodskappe.